**Tisztelt Horgásztársak!**

Szövetségünk ez évben először megrendezi a Gyermek-Ifjúsági-MLS-Veterán-Női Megyei Horgász Bajnokságot, melyre a tagegyesületek versenyzőit szeretettel meghívja.

A verseny ideje: 2018. július 22. (vasárnap)

Helye: Sziki-tó

Az egyes kategóriák az alábbiak szerint alakulnak:

* **gyermek**: azon horgászok, akik a verseny lebonyolítását megelőző év december 31-ig nem töltötte be a 14. életévét.
* **ifjúsági**: azon horgászok, akik a verseny lebonyolítását megelőző év december 31-ig nem töltötte be a 18. életévét.
* **MLS:** (mozgás, látás sérült): mozgás vagy látássérült orvosi igazolással rendelkező horgász
* **veterán:** azon horgászok, akik a verseny lebonyolításának napjáig betöltötte az 50. életévét.
* **női:**

A versenyen való általános indulási feltétel minden kategóriára vonatkozóan, hogy a horgásznak valamely Hajdú-Bihar megyei horgászegyesületi tagsággal rendelkeznie kell .

A versenyzőket kategóriánként külön-külön szektorokba sorsoljuk, ezen kategóriákat külön-külön díjazzuk. Azon kategóriákban, ahol a résztvevők létszáma nem éri el a min. 4 főt, ott a díjazottakat oklevéllel jutalmazzuk. A versenyzők 1 könnyű úszós készséget használhatnak 1 horoggal, a finomszerelékes országos versenyszabályzatnak megfelelően.

Nevezési határidő: 2018.06.30.

**A versenyen való részvétel díjmentes, de regisztrációhoz kötött.** A versenyzők jelentkezését a [horgaszversenyhbm@gmail.com](mailto:horgaszversenyhbm@gmail.com) e-mail címre írásban várjuk, ahol kérjük feltüntetni a versenyző **nevét**, és azt a **kategóriát**, ahol a versenyző indulni szeretne. A horgász szövetség által elfogadott nevezéseket visszaigazoljuk. A versenypálya adottságai miatt - kategóriától függetlenül - az első 60 fő jelentkezését tudjuk csak elfogadni, melyet a versenyre való írásos jelentkezés sorrendje határoz meg. Azon horgászok, akik a 2018. évre Országos horgászsport területi jegyet váltottak, a versenyen való részvétel után igazolást kapnak a Magyar Országos Horgász Szövetség felé megyei szintű bajnokságon való részvételről.

A versenyen résztvevők számára ásványvizet, ebédet és büfét biztosítunk.

A verseny menete:

06.30 - 07.00 gyülekező

07.00 megnyitó, szabályismertetés, regisztráció

07.30 sorsolás

07.45-től rajthelyek elfoglalása

09.50-től alapozó etetés megkezdése

10.00-14.00 verseny (gyermek és ifi kategóriában a verseny 10.00-13.00 –ig tart)

14.00-tól mérlegelés

15.00-tól ebéd elfogyasztása, eredményhirdetés

Rövidített versenyszabályzat:

1., A verseny veterán és női kategóriákban 4 óra, gyermek, ifjúsági és MLS kategóriákban 3 óra időtartamú, igazodva az országos versenyszabályzathoz.

2., Minden versenyző 1 horgászbottal horgászhat, melyen kizárólag úszós felszerelés lehet egyetlen egyágú horoggal. A versenyzőnek korlátlan számú botja lehet előkészítve, de egyszerre csak eggyel horgászhat.

3., Gyermek és ifjúsági versenyzőknek az etetés megkezdéséig a horgászfelszerelés összeállításában, etetőanyag keverésben, stb. mindenféle segítség nyújtható, azt követően kizárólag csak szóbeli segítségnyújtás engedélyezett.

4., Veterán és női versenyzőknek a rajthely elfoglalását követően a verseny végéig semmilyen külső segítség igénybe vétele nem engedélyezett.

5., A verseny során a versenyzők maximálisan 20 liter etetőanyagot és 2,5 liter élő anyagot használhat fel, melyből a szúnyoglárva mennyisége nem haladhatja meg a 0,5 litert, ebből a horogra szánt tűzőszúnyog mennyisége a 0,125 litert.

6., A verseny során kifogott halat kizárólag haltartóban lehet tárolni, élettelen hal a verseny végeztével nem mérlegelhető.

7., Mérlegelést követően a halat vissza kell helyezni a horgász haltartójába, majd a teljes szektor mérlegelésének végeztével kíméletesen vissza kell engedni a tóba!

8., A rövidített versenyszabályzatban nem szabályozott kérdésekben kategóriánként a hivatalos finomszerelékes országos versenyszabályzat rendelkezései az irányadóak. <http://ovhb.hu/index.php/versenysport/ovhb/versenyszabalyzatok/167-nemzetkozi-versenyszabalyzat>

A versenyre jó felkészülést, eredményes versenyzést kívánunk!

Debrecen, 2018.02.20.

Üdvözlettel: Krakkó Tamás